Virallinen lehti nro C 050 , 22/02/1999 s. 0141



KIRJALLINEN KYSYMYS E-2274/98 esittäjä(t): Richard Corbett (PSE) komissiolle (22. heinäkuuta 1998) Aihe: Hypermarketit ja keskusta-alueiden autioituminen Onko komissio tietoinen pikkukauppojen katoamisesta kaupunkien keskusta-alueilta (kuten Liverpoolissa on tapahtunut) supermarkettien ja kaupunkien ulkopuolisten ostoskeskusten kasvun myötä? Tietääkö komissio, että vanhukset ja ilman autoa olevat ihmiset eivät pääse helposti matkustamaan näihin hypermarketteihin tekemään välttämättömiä ostoksiaan? Pitäisikö kyseiset sosiaaliset kustannukset komission mielestä ottaa huomioon päätettäessä hypermarkettien sallimisesta? Mihin toimiin komissio on ryhtynyt kerätäkseen tietoa tästä ongelmasta ja löytääkseen keinoja vaikeuksien lievittämiseen? Komission jäsenen Christos Papoutsisinkomission puolesta antama vastaus (5. lokakuuta 1998) Komissio on jo pitkään ollut tietoinen vaikeuksista, joita suurten vähittäiskauppojen ja kaupungin ulkopuolella sijaitsevien ostoskeskusten kasvu aiheuttaa pienille kaupoille. Vaikutus on erityisen voimakas syrjäisillä maaseutualueilla ja taantuvilla kaupunkialueilla. Viimeksi mainituilla tilanne on luultavasti vakavampi, koska ongelmaa ei yleisesti tunnisteta, mutta se kiihdyttää kuitenkin alueen alamäkeä. Paikallisia kauppoja pidetään usein sosiaalisina keskuksina alueella, jota ne palvelevat. Tällaisen kaupan sulkeminen voi siksi vahingoittaa paikallista sosiaalista rakennetta. Vaikutus kohdistuu erityisen ankarana ihmisiin, joilla ei ole autoa joko taloudellisista syistä, korkean iän tai sairauden takia, mikä lisää sosiaalisen syrjäytymisen riskiä. Tiedonantonsa "Kohti kaupunkien toimintaohjelmaa Euroopan unionissa"(1) seurannan valossa komissio aikoo esittää toimintasuunnitelman, jossa painotetaan niitä ongelmia, jotka liittyvät kaupunkien leviämiseen ja kasvavaan tarpeeseen matkustaa kaupungeissa. "Tiiviin kaupungin" käsitettä on jo painotettu Euroopan aluekehityssuunnitelman luonnoksessa, joka esitettiin aluepolitiikasta ja aluesuunnittelusta vastaaville ministereille Glasgow'n kokouksessa kesäkuussa 1998. Lupien myöntäminen kaupunkien ulkopuolella sijaitsevien suurten ostoskeskusten rakentamiseen ei kuulu komission toimivaltaan, mutta edellä mainituista asiakirjoista voi saada viitekehyksen kansalliselle ja paikalliselle toiminnalle. Osittainen ratkaisu pienten paikallisten kauppojen kilpailukykyongelmaan saattaa olla yhteistoimintarakenteiden kuten ostorenkaiden ja vapaaehtoisten ketjujen perustaminen sekä franchising. Komissio pohtii, mitä nykyisiä kilpailusääntöjä olisi muutettava tällaisen yhteistyön helpottamiseksi. Komission "Commerce 2000" -ohjelman(2) yhteydessä pienten kauppojen kilpailukyvyn lisäämiseksi suoritetaan tutkimus taantuvien kaupunkialueiden yhteisten ongelmien määrittämiseksi. Tulokset esitetään todennäköisesti Brysselissä alkuvuodesta 1999 pidettävässä kokouksessa. Kokouksessa keskustellaan mm. kokemuksista kaupan ja jakelun sisällyttämisestä Euroopan rakennerahastoihin, jota eräät jäsenvaltiot ovat ehdottaneet. Tarkoituksena on tunnistaa ja levittää parhaita toimintatapoja, jotka liittyvät mahdollisesti nykyaikaisiin johtamistapoihin kuten sähköisen kaupankäynnin käyttäminen, kauppojen omistajien kouluttaminen, parempi rahoituksen saanti, ostorenkaiden käyttäminen ja monenlaisia palveluja tarjoava vähittäiskauppa. Komissio on hyväksynyt Urban-yhteisöaloitteeseen(3) kuuluvan toimintasuunnitelman, jolla on tarkoitus ratkaista Merseysiden jälkeenjääneeseen kehitykseen ja rikollisuuteen liittyviä ongelmia. Nort Huytonin, Nethertonin ja Central Liverpoolin kunnille on omat alaohjelmat, joista 48,5 prosenttia rahoitetaan yhteisön rakennerahastoista. Näihin alaohjelmiin kuuluu toimenpiteitä kuten yhteisöperusteinen taloudellinen kehitys ja kestävän liiketoiminnan kannustaminen. Ensimmäisen analyysin tekemiseksi on keskusteltu edellä mainitun tutkimuksen rinnalla mahdollisuudesta kutsua Liverpoolin edustajia tapaamaan edustajia muista Euroopan kaupungeista, joilla on samanlaisia ongelmia. (1) Komission tiedonanto: asiakirja KOM(97) 197 lopullinen. (2) Viitataan asiakirjassa KOM(96) 591 lopullinen: Ehdotus neuvoston päätökseksi kolmannesta Euroopan unionin pieniä ja keskisuuria yrityksiä koskevasta monivuotisesta ohjelmasta (1997-2000). (3) Komission tiedonanto 96/C 200/4, 10.7.1996.